Αθλητικά γεγονότα του 2006

Παρακάτω αναφέρονται μερικά από τα κυριότερα αθλητικά γεγονότα του 2006.

## Ιανουάριος

*22 Ιανουαρίου-Το αργυρό μετάλλιο κατακτά ο Γιάννης Ταμουρίδης στο Παγκόσμιο Κύπελλο πίστας που διεξήχθη στο Λος Αντζελες.
*28 Ιανουαρίου- Η Γαλλίδα Αμελί Μορεσμό κατακτά το αυστραλιανό Όπεν στις γυναίκες στο τένις. Η Γαλλίδα τενίστρια κέρδισε στον τελικό του Australian Open τη Ζιστίν Ενίν Αρντέν, η οποία εγκατέλειψε στο δεύτερο σετ επειδή είχε πόνους στο στομάχι.

## Φεβρουάριος

*5 Φεβρουαρίου-Η Γαλλία κατακτά το χρυσό μετάλλιο στο Ευρωπαϊκό πρωτάθλημα χάντμπολ των ανδρών, που ολοκληρώθηκε στη Ζυρίχη. Οι «τρικολόρ» επιβλήθηκαν στον τελικό 31-23 της Ισπανίας και ανέβηκαν για πρώτη φορά στην ιστορία τους στο βάθρο του θεσμού.
*5 Φεβρουαρίου- Το 40ό Σούπερ Μπόουλ κατακτά στο Detroit η ομάδα των Pittsburgh Steelers με νίκη επί των Seattle Seahawks, 21–10, ισοφαρίζοντας το ρεκόρ των Dallas Cowboys και των San Francisco 49ers, με 5 νίκες σε Σούπερ Μπόουλ, για τις περισσότερες νίκες από μια ομάδα σε Σούπερ Μπόουλ.
*10 Φεβρουαρίου- Χειμερινοί Ολυμπιακοί Αγώνες 2006: Αρχίζουν οι 20οι Χειμερινοί Ολυμπιακοί Αγώνες στο Τορίνο της Ιταλίας. Την παρέλαση άνοιξε η πενταμελής ελληνική αποστολή με σημαιοφόρο των Λευτέρη Φάφαλη και ακολούθησαν 81 ακόμα χώρες, αριθμός ρεκόρ για τη διοργάνωση. Η Γιανγκ Γιανγκ, που κέρδισε το πρώτο χρυσό κινεζικό μετάλλιο σε Χειμερινούς Αγώνες το 2002 στο Σολτ Λέικ Σίτι, έγινε η πρώτη γυναίκα που θα μεταφέρει τη σημαία της Κίνας σε τελετή έναρξης Ολυμπιακών Αγώνων.
*10 Φεβρουαρίου-Η Αίγυπτος κατακτά το Κύπελλο Ποδοσφαίρου των Εθνών της Αφρικής και έφτασε στην πέμπτη της κατάκτηση στο Copa Africa, επικρατώντας με 4-2 της Ακτής Ελεφαντοστού στα πέναλτι, καθώς τα 120' έληξαν με 0-0. Οι δύο ομάδες πραγματοποίησαν 32 τελικές προσπάθειες (21 η Ακτή, 11 οι γηπεδούχοι).
*12 Φεβρουαρίου- Η Εσθονή Κριστίνα Σμίγκουν κατακτά το πρώτο χρυσό μετάλλιο στην ιστορία των Χειμερινών Ολυμπιακών Αγώνων στα 15χλμ πουσρουϊτ στο σκι αντοχής. Πρόκειται για ένα αγώνισμα που συμπεριλαμβάνεται για πρώτη φορά στο Ολυμπιακό πρόγραμμα στο Τορίνο και συνδυάζει 7.5 χιλιόμετρα κλασικής και άλλα 7.5 ελεύθερης κατάβασης. Την αποχώρησή της από το ολυμπιακό τουρνουά ανακοινώνει με δάκρυα στα μάτια η παγοδρόμος Μισέλ Κουάν.
*26 Φεβρουαρίου- Ολοκληρώνονται οι 20οι Χειμερινοί Ολυμπιακοί Αγώνες στο Τορίνο της Ιταλίας.Η Γερμανία ήταν η κυρίαρχη δύναμη στους Αγώνες, καθώς μετά τη διεξαγωγή των 84 αγωνισμάτων στη διοργάνωση, κατέκτησε 11 χρυσά, 12 αργυρά και έξι χάλκινα μετάλλια. Στη δεύτερη θέση ήταν η ομάδα των ΗΠΑ. Επόμενος σταθμός των αγώνων θα είναι το Βανκούβερ, που έχει αναλάβει τη φιλοξενία της διοργάνωσης του 2010.

## Μάρτιος

*5 Μαρτίου- Οι Εσπερίδες κατακτούν το Κύπελλο Ελλάδος στο μπάσκετ γυναικών. Η ομάδα της Καλλιθέας επικράτησε στο μεγάλο τελικό επί του περσινού τροπαιούχου Σπόρτιγκ με 61-57, ενώ την τρίτη θέση κατέκτησε η Ακαδημία, που επιβλήθηκε του Παναθηναϊκού με 68-57.
Είναι το πρώτο τρόπαιο που κατακτούν οι Εσπερίδες μετά τη συγχώνευσή τους με τον ΑΝΟ Γλυφάδας, ο οποίος είχε καταγράψει στο ενεργητικό του δύο κατακτήσεις.

*12 Μαρτίου-Ο Ολυμπιακός καταρρίπτει το ρεκόρ των 16 συνεχόμενων νικών στο πρωτάθλημα, τρεις ημέρες μετά τα 81α γενέθλιά του, στο 2-1 με την Καλαμαριά. Ο Ολυμπιακός, που συνεχίζει από τις 23 Οκτωβρίου μόνο με νίκες στο πρωτάθλημα, διατήρησε το +12 στη βαθμολογία από την ΑΕΚ και τον Παναθηναϊκό, ενώ και ο Σόλιντ πανηγύρισε το σπάσιμο του δικού του προσωπικού ρεκόρ, που ήταν έως σήμερα οι 14 σερί νίκες, το 2003 στον πάγκο της Μπριζ.
*12 Μαρτίου- Η ιταλική Πιατσέντζα κατακτά το Τοπ Τιμς Καπ στους άνδρες, νικώντας την ισπανική Πάλμα με 3-2. Ο ΠΑΟ κατέκτησε την 3η θέση με νίκη επί της Βοϊβοντίνα με 3-1.
*12 Μαρτίου- Ο μπασκετμπολίστας Νίκος Μπουντούρης γίνεται ο πρώτος που συμπληρώνει 500 συμμετοχές στην Α1 ανδρών.
*14 Μαρτίου-Η ομάδα του Κόσμου επικρατεί 97-89 της αντίστοιχης της Ευρώπης στο 2ο All Star game της FIBA, που διεξήχθη για δεύτερη διαδοχική χρονιά στην Κύπρο.
*18 Μαρτίου-Ο Παναθηναϊκός κατακτά το Κύπελλο Ελλάδος στο μπάσκετ για δεύτερη συνεχή χρονιά και γίνεται πολυνίκης του θεσμού, με 9 νίκες. Στον τελικό στο Γαλάτσι, κερδίζει το Μαρούσι με 68-57.
*19 Μαρτίου-Παρουσία του Προέδρου της Δημοκρατίας, Κάρολου Παπούλια, ο Παναθηναϊκός πανηγυρίζει τον δεύτερο τίτλο του σε τρεις συμμετοχές σε τελικό Κυπέλλου. Στον τελικό του φάιναλ-8 που έγινε στο Μαρκόπουλο, επιβλήθηκε του Πανελληνίου με 3-1 σετ (25-14, 25-14, 16-25, 25-13) και επανέλαβε τον περσινό θρίαμβό του.Για τέταρτη φορά στην καριέρα της η Μαρία Γκαραγκούνη αναδείχθηκε MVP του Κυπέλλου Ελλάδας. Ο Δημήτρης Μπαχράμης έφτασε τις τέσσερις κατακτήσεις, ενώ η Μαρία Γκαραγκούνη είναι η μοναδική αθλήτρια με επτά Κύπελλα.
*26 Μαρτίου-Ο Ηρακλής ηττάται από την Τρεβίζο με 3-1 σετ στον τελικό του Champions League του βόλεϊ, στο φάιναλ-4 που διεξήχθη στη Ρώμη. Έτσι ο «Γηραιός» αρκέσθηκε με πικρία στη δεύτερη θέση, για δεύτερη μάλιστα συνεχή χρονιά.
*26 Μαρτίου-Το χρυσό μετάλλιο κερδίζει ο Βλάσης Μάρας στο Παγκόσμιο Κύπελλο ενόργανης γυμναστικής που έγινε στο Κότμπους της Γερμανίας. Ο σπουδαίος Έλληνας γυμναστής ήλθε πρώτος στο μονόζυγο με 15.725 βαθμούς. Χάλκινο στο δίζυγο για τον Βασίλη Τσολακίδη.

## Απρίλιος

*2 Απριλίου- Ο Ηρακλής αναδεικνύεται Κυπελλούχος Ελλάδας στο βόλεϊ, επικρατώντας άνετα στον τελικό της διοργάνωσης του Παναθηναίκού με 3-0 σετ. Ο «γηραιός» διατήρησε έτσι τα σκήπτρα, ενώ οι «πράσινοι» πλέον έχουν μοναδικό στόχο το πρωτάθλημα.
*2 Απριλίου- Ο Ολυμπιακός κατακτά το Κύπελλο Ελλάδας στο πόλο, νικώντας με 16-5 τους έφηβους του Πανιωνίου στον τελικό του πολυτάραχου φάιναλ-4 του θεσμού, που διεξήχθη στην Άρτα έχοντας σημαδευτεί από την αποχή των περισσοτέρων παικτών.
*3 Απριλίου-Η Φλόριντα κατακτά το κολεγιακό πρωτάθλημα στο μπάσκετ (NCAA) με νίκη στον τελικό επί του UCLA με 73-57 στην Ιντιανάπολη.
*11 Απριλίου-Ο Άρης αρκείται στη δεύτερη θέση του ULEB Cup στο μπάσκετ, καθώς ηττήθηκε από τη Ντιναμό Μόσχας των Λάζαρου Παπαδόπουλου, Αντώνη Φώτση με 73-60 στον τελικό του Σαρλερουά.
Αντιθέτως, ο Ντούσαν Ίβκοβιτς κατέκτησε το τέταρτο τρόπαιο της καριέρας του στα Κύπελλα Ευρώπης.

*15 Απριλίου- Το χάλκινο μετάλλιο στο σκρατς κατακτά ο Γιάννης Ταμουρίδης στο Παγκόσμιο πρωτάθλημα ποδηλασίας του Μπορντό στη Γαλλία.
*16 Απριλίου-Με μεγάλη επιτυχία και με συμμετοχή μαραθωνοδρόμων από την Κένυα και την Αιθιοπία διεξάγεται ο 1ος Διεθνής Μαραθώνιος Δρόμος «Μ. Αλέξανδρος» από την Αρχαία Πέλλα μέχρι το άγαλμα του Μακεδόνα στρατηλάτη, στη παραλία Θεσσαλονίκης.
Στον αγώνα συμμετείχαν 332 αθλητές και στους άνδρες, πρώτος τερμάτισε ο Αρουσέι Μόουζες από την Κένυα με χρόνο 2:11:37, ενώ στις γυναίκες πρώτη ήρθε η Αλγερινή Αιτ Σάλεμ Σουαντ με χρόνο 2:28:22.

*19 Απριλίου-Πλούσιο θέαμα και πολλά όμορφα γκολ προσφέρουν οι Έλληνες και οι ξένοι επίλεκτοι ποδοσφαιριστές που μετείχαν στο 4ο All Star game, το οποίο διεξήχθη στο Πανθεσσαλικό Στάδιο του Βόλου, μπροστά σε περίπου 10.000 θεατές.
*19 Απριλίου- Για τρίτη φορά στην ιστορία της, η Μπρέσια κατακτά το LEN Trophy πόλο στους άνδρες. Η ιταλική ομάδα ηττήθηκε στη Ρωσία με 7-6 από τη Σίντεζ Καζάν, αλλά χάρη στη νίκη της με 11-8 στον πρώτο αγώνα πήρε το τρόπαιο, επαναλαμβάνοντας τους θριάμβους του 2002 και του 2003.
*26 Απριλίου- Την απόφασή του να κρεμάσει τα παπούτσια του ανακοινώνει ο Ζινεντίν Ζιντάν
*26 Απριλίου-Το χάλκινο μετάλλιο στο Ευρωπαϊκό Πρωτάθλημα που γίνεται στη Μόσχα κατακτούν οι Φανή Ψαθά και Αγόρω Παπαβασιλείου στις κατηγορίες των 48 και 63 κιλών αντίστοιχα.
*30 Απριλίου- Η ΤΣΣΚΑ κατακτά την Ευρωλίγκα ανδρών στο μπάσκετ. Μετά τη στέψη του ως πρωταθλητής Ευρώπης με την εθνική ομάδα στο Βελιγράδι το 2005, ο Θοδωρής Παπαλουκάς κατέκτησε την Ευρώπη και σε συλλογικό επίπεδο, οδηγώντας την ΤΣΣΚΑ στην κατάκτηση της Euroleague με νίκη 73-69 επί της Μακάμπι στο μεγάλο τελικό της Πράγας.
*30 Απριλίου- Οι Εσπερίδες πανηγυρίζουν την κατάκτηση του τίτλου της πρωταθλήτριας Ελλάδας 2006, με την ολοκλήρωση των εφετινών υποχρεώσεών τους στο πρωτάθλημα της Α1 κατηγορίας γυναικών στο μπάσκετ.
Οι νταμπλούχες πλέον Ελλάδας επικράτησαν 69-51 του Απόλλωνα Πτολεμαϊδας, ενώ και η Ακαδημία νίκησε 89-72 την Κομοτηνή.

## Μάιος

*1 Μαΐου-Το τέταρτο προσωπικό του μετάλλιο σε Ευρωπαϊκά πρωταθλήματα και το μοναδικό για την ελληνική ελευθέρα πάλη στη διοργάνωση της Μόσχα κατακτά ο Αμιράν Καρντάνοφ,στην κατηγορία των 55 κιλών, με απολογισμό τρεις νίκες σε τέσσερις αγώνες.
*1 Μαΐου-Ο Σκοτσέζος Γκρέμε Ντοτ νικάει τον Peter Ebdon με 18-14, στις 00:53 στο μεγαλύτερο σε διάρκεια τελικό στην ιστορία του Παγκοσμίου Πρωταθλήματος Αμερικανικού Μπιλιάρδου.
*7 Μαΐου- Πρωταθλητής Ευρώπης στο μονόζυγο στέφεται για τρίτη συνεχή φορά ο Βλάσης Μάρας, που κατέκτησε το χρυσό μετάλλιο στον τελικό, που έγινε στη Νέα Ιωνία Βόλου.
*7 Μαΐου- Μια επίδοση, η οποία «κρατούσε» 47 ολόκληρα χρόνια, ισοφαρίζει ο Λούκα Τόνι, σκοράροντας δύο φορές για λογαριασμό της Φιορεντίνα στο 5-2 επί της Ρετζίνα.Ο Ιταλός επιθετικός έφτασε τα 30 γκολ στο campionato, αριθμό που κανείς παίκτης τα τελευταία 47 χρόνια δεν είχε καταφέρει να πετύχει.
*10 Μαΐου-Ο Ολυμπιακός κατακτά για δεύτερη συνεχόμενη χρονιά το νταμπλ, κερδίζοντας την ΑΕΚ στον τελικό του Κυπέλλου Ελλάδος στο ποδόσφαιρο, με νίκη στο Ηράκλειο, με σκορ 1-0
Για πρώτη φορά, από τότε που καθιερώθηκε η Α' Εθνική κατηγορία, μια ομάδα κατακτά δεύτερο συνεχόμενο νταμπλ. Συνολικά είναι το 21ο νταμπλ που σημειώνεται στο ελληνικό ποδόσφαιρο και το 12ο του Ολυμπιακού. 
*10 Μαΐου-Η Σεβίλλη κατακτά το Κύπελλο ΟΥΕΦΑ, νικώντας στον τελικό τη Μίντλεσμπρο με 4-0 στο Αϊντχόφεν.
*12 Μαΐου-Παγκόσμιο ρεκόρ στα 100μ. με 9,76 δεύτερα πετυχαίνει στο μίτινγκ του Κατάρ ο Αμερικανός Τζάστιν Γκάτλιν, καταρρίπτοντας το προηγούμενο ρεκόρ του Ασάφα Πάουελ.
*13 Μαΐου-Η Λίβερπουλ κατακτά το Κύπελλο Αγγλίας επικρατώντας της Γουέστ Χαμ με 3-1 στα πέναλτι στον τελικό που διεξήχθη στο «Μιλένιουμ» του Κάρντιφ.
*14 Μαΐου-Για δεύτερη διαδοχική χρονιά ο Αθηναϊκός κατακτά το Κύπελλο χάντμπολ των ανδρών. Η ομάδα του Γιώργου Κρανάκη επιβλήθηκε 26-24 του Πανελληνίου, στον τελικό του φάιναλ-φορ που φιλοξενήθηκε στην Κέρκυρα, και πανηγύρισε την κατάκτηση του τροπαίου για τρίτη φορά στην ιστορία της.
*15 Μαΐου-Ο Νεοζηλανδός Μαρκ Ίνγκλις καταφέρνει να ανέβει στην κορυφή του κόσμου παρά το γεγονός ότι πριν από πολλά χρόνια οι γιατροί χρειάστηκε να του ακρωτηριάσουν και τα δύο πόδια.Ο Ίνγκλις, ο πρώτος άνθρωπος που κατακτά το Έβερεστ χωρίς να έχει πόδια, τηλεφώνησε στη γυναίκα του Αν για να της δηλώσει ότι βρίσκεται σε υψόμετρο 8.850 μέτρων, δηλαδή στην υψηλότερη κορυφή του κόσμου.
*16 Μαΐου-Τον 11ο συνεχή τίτλο του και 47ο συνολικά πανηγυρίζει ο Ολυμπιακός στο Πανελλήνιο Πρωτάθλημα κολύμβησης ανδρών - γυναικών, που διεξήχθη στο κλειστό κολυμβητήριο του ΟΑΚΑ.
*17 Μαΐου-Η Μπαρτσελόνα κατακτά ξανά το Champions League, μετά 14 χρόνια, επικρατώντας με 2-1 στο «Σταν ντε Φρανς» του Παρισίου της Άρσεναλ, που είχε προηγηθεί στο σκορ μολονότι αγωνιζόταν με δέκα παίκτες λόγω αποβολής του Λέμαν στο 18'.
*17 Μαΐου-Τον 12ο συνεχόμενο τίτλο της στην Α1 χάντμπολ των γυναικών κατακτά η Αναγέννηση Άρτας, που επικράτησε 31-26 της πατρινής ομάδας, ΑΣΕ Ορμή, στον δεύτερο τελικό των πλέι οφ και τερμάτισε για δεύτερη σερί περίοδο αήττητη (22 νίκες σε ισάριθμους αγώνες). Η ομάδα του Μιχαΐλη Αξένοφ είχε νικήσει 26-21 στον πρώτο τελικό στην Άρτα.
*20 Μαΐου-Ο Εθνικός επικρατώντας με 7-6 του Ολυμπιακού στην παράταση του πέμπτου τελικού κατακτά το 36ο πρωτάθλημα πόλο στην Ιστορία του στην Α1 ανδρών, για πρώτη φορά έπειτα από 12 χρόνια.
*21 Μαΐου-Οι Βάσω Καραντάσιου και Βίκυ Αρβανίτη επιβεβαίωσαν την κυριαρχία τους στον χώρο του ευρωπαϊκού μπιτς βόλεϊ. Το ελληνικό δίδυμο κατακτά το χρυσό μετάλλιο στο 1ο ευρωπαϊκό τουρνουά που έγινε στην Αλάνια της Τουρκίας, επικρατώντας στον τελικό με 2-1 σετ, των Χάκενταλ/Τόερλεν από τη Νορβηγία.
*21 Μαΐου- Η Γιουγκ Ντουμπρόβνικ αναδεικνύεται για τρίτη φορά στην ιστορία της πρωταθλήτρια Ευρώπης στην υδατοσφαίριση ανδρών. Στον τελικό του φάιναλ-4, το οποίο και διοργάνωσαν, οι Κροάτες επιβλήθηκαν 9-7 της ιταλικής Προ Ρέκο και κατέκτησαν τον τίτλο της Ευρωλίγκας. Την τρίτη θέση κατέλαβε η περσινή νικήτρια, Ποζίλιπο Νάπολι, που στον «μικρό» τελικό επικράτησε 11-8 της Σαβόνα, με τον Χρήστο Αφρουδάκη να σημειώνει δύο τέρματα.
*21 Μαΐου-Η Σουηδία κερδίζει το Παγκόσμιο Πρωτάθλημα χόκεϊ στον πάγο ανδρών, κερδίζοντας με 4-0 την Τσεχία στον τελικό στη Ρίγα της Λετονίας.
*22 Μαΐου-Η Αναστασία Κωστάκη γίνεται η πρώτη Ελληνίδα μπασκετμπολίστρια που περνάει την πόρτα του κορυφαίου πρωταθλήματος του κόσμου, του WNBA.
*25 Μαΐου-Ο Παναθηναϊκός κατακτά το 14ο τίτλο στην Α1 ανδρών της πετοσφαίρισης στην ιστορία του.
*26 Μαΐου-Δύο χάλκινα μετάλλια κατακτούν οι Έλληνες αθλητές και αθλήτριες στην πρεμιέρα του ευρωπαϊκού πρωταθλήματος τάε Κβον Ντο ανδρών/γυναικών, στη Βόννη της Γερμανίας. Το πρώτο μετάλλιο κέρδισε η Ιωάννα Κουτσού στην κατηγορία -47κ, ενώ το δεύτερο πήρε ο Ηλίας Μιχαηλίδης στην κατηγορία -54κ.
*27 Μαΐου-Ο Πανελλήνιος κατακτά το πρωτάθλημα της Α1 στο χάντμπολ ανδρών, επικρατώντας στον τελικό του Αθηναϊκού με 34-28 στο Βύρωνα.
*28 Μαΐου-Ο Ιταλός Ιβάν Μπάσο κερδίζει τον 89ο Ποδηλατικό Γύρο Ιταλίας.
*28 Μαΐου-Το 90ό Ράλι Ιντιάναπολις 500 κερδίζει ο Σαμ Χόρνις τζούνιορ.

## Ιούνιος

*4 Ιουνίου-Πρωταθλήτρια Ευρώπης στις Ελπίδες αναδεικνύεται η ποδοσφαιρική ομάδα της Ολλανδίας. Η εθνική Ελπίδων της Ολλανδίας νίκησε 3-0 την Ουκρανία στον τελικό του Ευρωπαϊκού Πρωταθλήματος, που διεξήχθη στο Πόρτο της Πορτογαλίας.
*9 Ιουνίου- Αρχίζει στη Γερμανία το 18ο Παγκόσμιο πρωτάθλημα ποδοσφαίρου.
*10 Ιουνίου- Η Ζιστίν Ενάν Αρντέν κατακτά για δεύτερη συνεχή χρονιά το Ρολάν Γκαρός στο τένις.
*11 Ιουνίου—Ο Ραφαέλ Ναδάλ κατακτά για δεύτερη συνεχή χρονιά το Ρολάν Γκαρός στο τένις, νικώντας το Ρότζερ Φέντερερ.
*19 Ιουνίου- Τέλος εποχής για μία ιστορική ομάδα στον χώρο του χάντμπολ. Ο Αθηναϊκός παύει να υπάρχει αφού στη Γενική Συνέλευση του Δ.Σ. της ομάδας αποφασίστηκε η αναστολή λειτουργίας του τμήματος χάντμπολ ανδρών και γυναικών, μία απόφαση που ουσιαστικά πρόκειται για διάλυση του σωματείου.
*20 Ιουνίου-Για πρώτη φορά στην ιστορία του, το Μαϊάμι κατακτά το πρωτάθλημα NBA. Η ομάδα του Πατ Ράιλι έσπασε το πλεονέκτημα έδρας του Ντάλας, αφού νίκησε 95-92 τους Μάβερικς στο American Airlines Center του Τέξας, και έκανε το 4-2 στη σειρά των τελικών.
*27 Ιουνίου-Πρώτος σκόρερ όλων των εποχών στα Παγκόσμια Κύπελλα γίνεται ο Ρονάλντο στη Γερμανία, με γκολ στο 5ο λεπτό του αγώνα Βραζιλία-Γκάνα για τους «16» του Παγκοσμίου Κυπέλλου. Χάρη σε αυτό, το «φαινόμενο» έγινε ο πρώτος σκόρερ στα 76 χρόνια ζωής του Παγκοσμίου Κυπέλλου, καθώς έφτασε τα 15, ένα περισσότερο από τον Γκερντ Μίλερ.

## Ιούλιος

*5 Ιουλίου- Το χάλκινο μετάλλιο κατακτά ο Γιάννης Παπαδόπουλος στα 120 κιλά του Ευρωπαϊκού πρωταθλήματος ελευθέρας πάλης εφήβων, που διεξάγεται στο Σομπατέλι της Ουγγαρίας. Ο παλαιστής της Αναγέννησης Ασπροπύργου ανέβηκε στο τρίτο σκαλί του βάθρου με απολογισμό δύο νίκες και μία ήττα.
*8 Ιουλίου- Ποδόσφαιρο: Η Γερμανία κατακτά το χάλκινο μετάλλιο στο «δικό της» Μουντιάλ με τον Όλιβερ Καν να υπερασπίζεται την εστία της στο 3-1 επί της Πορτογαλίας. Μετά τη λήξη του μικρού τελικού, ο 37χρονος τερματοφύλακας πλησίασε την εξέδρα και πέταξε τα γάντια τους στους φιλάθλους. Ήταν ο δικός του τρόπος να πει «αντίο».
*8 Ιουλίου- Τένις: Η Αμελί Μορεσμό κερδίζει για πρώτη φορά στην καριέρα της το Γουίμπλεντον, νικώντας τη Βελγίδα Ζιστίν Ενάν.
*9 Ιουλίου-Ποδόσφαιρο: Η Ιταλία κατακτά για τέταρτη φορά στην ιστορία της το 18o Παγκόσμιο Κύπελλο Ποδοσφαίρου, νικώντας με 5-3 στα πέναλτι τη Γαλλία, η οποία έπαιξε με 10 παίκτες προς το τέλος του αγώνα, εξαιτίας αποβολής με κόκκινη κάρτα του Ζιντάν.
*9 Ιουλίου- Τένις: Ο Ρότζερ Φέντερερ κατακτά για δεύτερη συνεχή χρονιά το Γουίμπλεντον στους άνδρες, νικώντας στον τελικό τον Ισπανό Ραφαέλ Ναδάλ με 3-1 σετ.
*12 Ιουλίου- Η FIFA αποσύρει τον αποκλεισμό της Εθνικής Ελλάδας μετά την ψήφιση από τη Βουλή του νέου αθλητικού νομοσχεδίου, στις 11 Ιουλίου.
*14 Ιουλίου-Ποδόσφαιρο: Με μια ιστορική απόφαση, αποδίδεται δικαιοσύνη για τους στημένους ποδοσφαιρικούς αγώνες, με υποβιβασμό στη Β' κατηγορία τιμωρήθηκε η Γιουβέντους και αφαίρεση 30 βαθμών από το νέο πρωτάθλημα, από την πειθαρχική επιτροπή της ιταλικής ποδοσφαιρικής ομοσπονδίας. Η Φιορεντίνα τιμωρείται με υποβιβασμό στη Β΄ κατηγορία και αφαίρεση 12 βαθμών στην επόμενη σεζόν, ενώ στη Λάτσιο επιβλήθηκε ποινή υποβιβασμού στη Β΄ κατηγορία και αφαίρεση 7 βαθμών. Η Μίλαν παραμένει στην πρώτη κατηγορία, αλλά της αφαιρείται το δικαίωμα συμμετοχής στο Τσάμπιονς Λιγκ και επίσης θα της αφαιρεθούν 15 βαθμοί από το νέο πρωτάθλημα.
*16 Ιουλίου-Καλαθοσφαίριση: Την όγδοη θέση καταλαμβάνει η Εθνική ομάδα μπάσκετ των Νέων Γυναικών στο Ευρωπαϊκό Πρωτάθλημα, στο Σοπρόν της Ουγγαρίας. Το συγκρότημα του Τάκη Μπακογιώργου έχασε στον τελευταίο του αγώνα με 73-63 από τη Βουλγαρία, με συνολικό απολογισμό επτά ήττες σε οκτώ αγώνες. Πρωταθλήτρια Ευρώπης αναδείχθηκε η Ρωσία, επικρατώντας στον τελικό της Ουγγαρίας με 77-68. Το χάλκινο μετάλλιο κατέκτησε η Γαλλία, που επικράτησε με 64-55 της Ισπανίας στο μικρό τελικό.
*16 Ιουλίου- Ιστιοπλοΐα: Αργυρό μετάλλιο στο Παγκόσμιο Πρωτάθλημα Φιν κατακτά ο Αιμίλιος Παπαθανασίου.
*23 Ιουλίου- Ο Αμερικανός Φλόιντ Λάντις κερδίζει τον Ποδηλατικό Γύρο Γαλλίας.
*23 Ιουλίου-Η Σερβία και Μαυροβούνιο κατακτά το πρωτάθλημα Ευρώπης στο μπάσκετ στην κατηγορία νέων ανδρών (ηλικίας κάτω των 20 ετών), κερδίζοντας στον τελικό την Τουρκία, με 63-58, στη Σμύρνη.
*23 Ιουλίου-Καλαθοσφαίριση: Η Εθνική μας ομάδα των Παίδων στο μπάσκετ ηττάται στον τελικό του Βαλκανικού πρωταθλήματος που διεξήχθη στα Σκόπια από τη Σερβία με 56-73 και κατακτά το ασημένιο μετάλλιο
*23 Ιουλίου-Κωπηλασία: Με τον καλύτερο τρόπο ολοκληρώνεται για τα ελληνικά «χρώματα» το Παγκόσμιο πρωτάθλημα κωπηλασίας για αθλητές κάτω των 23 ετών. Το χρυσό, το οποίο είναι το πρώτο της Ελλάδας σε αντίστοιχη διοργάνωση, κατέκτησε η Αλεξάνδρα Τσιάβου στο σκιφ ελαφρών βαρών. Τα ασημένια μετάλλια ήρθαν από τις δυο τετράκωπες των αγοριών. Στη βαριά οι Γιάννης Τσίλη, Γιώργος Τζιάλλας, Γιώργος Τσιομπανίδης και Παύλος Γαβριηλίδης πραγματοποίησαν καταπληκτικό φίνις και έχασαν το χρυσό μετάλλιο για μόλις ένα δευτερόλεπτο. Στην ελαφριά τετράκωπο οι Βαγγέλης Τσουρτσούλας, Νίκος Γκουντούλας, Απόστολος Γκουντούλας και Βαγγέλης Κουλουρίζος έδωσαν «μάχη» και κατέκτησαν για μόλις 20 εκατοστά το ασημένιο μετάλλιο.
*24 Ιουλίου-Παραιτείται από τη θέση του προέδρου της ΕΠΑΕ ο Βασίλης Κοντοβαζαινίτης.
*27 Ιουλίου- Άρση Βαρών: Η Κωνσταντίνου Λάπου κατακτά το χάλκινο μετάλλιο στο Ευρωπαϊκό Πρωτάθλημα άρσης βαρών παίδων-κορασίδων, που διεξάγεται στη Λαντσκρούνα της Σουηδίας. Η Λάπου στα 58κ. κορασίδων σήκωσε 68κ. στην 3η προσπάθειά της, παίρνοντας την τρίτη θέση.
*27 Ιουλίου-Καλαθοσφαίριση: Η εθνική μας ομάδα των εφήβων δεν κατάφερε να καταλάβει την πέμπτη θέση του Ευρωπαϊκού πρωταθλήματος, που διεξάγεται στην Ελλάδα, και η οποία οδηγεί απευθείας στο Παγκόσμιο πρωτάθλημα, καθώς ηττήθηκε από τη Σερβία - Μαυροβούνιο με 75-49 στον μεταξύ τους κατατακτήριο αγώνα. Οι Γάλλοι ήταν οι νικητές του μεγάλου τελικού καθώς επικράτησαν με 77-72 της Λιθουανίας. Οι πρωταθλητές Ευρώπης ήταν μπροστά στο σκορ στο μεγαλύτερο διάστημα του αγώνα και κατέκτησαν δίκαια το βαρύτιμο τρόπαιο το οποίο παρέλαβαν από τα χέρια του Γιώργου Βασιλακόπουλου μέσα σε πανηγυρισμούς αρκετών οπαδών τους που βρέθηκαν στο κλειστό της Αμαλιάδας.
*28 Ιουλίου- Ιστιοπλοΐα: Ενα χρυσό και ένα χάλκινο μετάλλιο συλλέγουν οι ιστιοπλόοι μας από το ευρωπαϊκό πρωτάθλημα όπτιμιστ, που ολοκληρώθηκε στην Ολλανδία. Ο Θ. Καββάς ήρθε πρώτος και ο Β. Παπαουτσόγλου τρίτος.
*30 Ιουλίου- Ιστιοπλοΐα: Με το χάλκινο μετάλλιο επέστρεψαν από το ευρωπαϊκό πρωτάθλημα «τορνέιντο» (Βαρνεμούντε της Γερμανίας) οι ιστιοπλόοι Ιορδάνης Πασχαλίδης - Κώστας Τριγκώνης
*30 Ιουλίου- Κανόε καγιάκ: Η Αθηνά-Θεοδώρα Αλεξοπούλου, κατακτά το χάλκινο μετάλλιο, στον τελικό του Κ1 500 μ., κάτω των 23 ετών στο Ευρωπαϊκό πρωτάθλημα κανόε καγιάκ ήρεμων νερών εφήβων - νεανίδων - Νέων κάτω των 23 ετών, που διεξάγεται στο Ολυμπιακό Κέντρο κωπηλασίας στο Σχινιά Μαραθώνα.
*30 Ιουλίου -Η Ελευθερία Φτούλη και η Εύη Μακρυγιάννη χαρίζουν στην Ελλάδα το δεύτερο χάλκινο μετάλλιό της στο ευρωπαϊκό πρωτάθλημα υγρού στίβου της Βουδαπέστης. Οι δύο κοπέλες (με αναπληρωματική τη Ναταλία Ανθοπούλου) κατέλαβαν την τρίτη θέση στον τελικό του ντουέτου της συγχρονισμένης κολύμβησης και έφεραν την Ελλάδα για πρώτη φορά στο βάθρο μεγάλης διοργάνωσης, στο συγκεκριμένο αγώνισμα.
*30 Ιουλίου-Καλαθοσφαίριση: Η Ισπανία κατακτά το πρωτάθλημα Ευρώπης στο μπάσκετ νεανίδων νικώντας στον τελικό στην Τενερίφη τη Σερβία και Μαυροβούνιο με 78-74.

## Αύγουστος
*1 Αυγούστου- Υγρός Στίβος: Το τρίτο μετάλλιο, χάλκινο και αυτό, στο Ευρωπαϊκό Πρωτάθλημα Υγρού Στίβου της Βουδαπέστης κατακτά η Ελλάδα, με τον παγκόσμιο πρωταθλητή των 50μ. ύπτιο, Άρη Γρηγοριάδη, να τερματίζει τρίτος στον τελικό των 100μ. ύπτιο, πετυχαίνοντας ταυτόχρονα νέο πανελλήνιο ρεκόρ με χρόνο 54.34.
*2 Αυγούστου- Η Εθνική ομάδα μπάσκετ της Ελλάδας νικώντας εύκολα τη Γαλλία στο τρίτο και τελευταίο παιχνίδι του 20ου τουρνουά Ακρόπολις με 70-56, καταλαμβάνει την πρώτη θέση (με 3 νίκες, σε ισάριθμους αγώνες)
*2 Αυγούστου - Το χάλκινο μετάλλιο στο Ευρωπαϊκό Πρωτάθλημα Υγρού Στίβου, στη Βουδαπέστη, κατακτά η Νέρι Νιανγκουάρα. Η Νιανγκουάρα κολύμπησε έξοχα και κατόρθωσε να τερματίσει 3η στον τελικό, με πανελλήνιο ρεκόρ (54.48). Το παλαιό ήταν δικό της την 1/8/2006, με 54.63.
*3 Αυγούστου- Ο Γιάννης Δρυμωνάκος κατακτά το ασημένιο μετάλλιο στα 200μ πεταλούδα του Ευρωπαϊκού πρωταθλήματος υγρού στίβου, που διεξάγεται στη Βουδαπέστη. Λίγη ώρα αργότερα, ο Άρης Γρηγοριάδης κατακτά το τέταρτο μετάλλιο της ελληνικής κολύμβησης στη Βουδαπέστη και έκτο συνολικά στη διοργάνωση, αλλά και δεύτερο δικό του, τερματίζοντας δεύτερος στον τελικό των 50μ ύπτιο με χρόνο 25.14.
*5 Αυγούστου- Η ελληνική ομάδα στα 4Χ200μ ελεύθερο κατακτά το χάλκινο μετάλλιο, στο Ευρωπαίκό πρωτάθλημα Υγρού Στίβου στην πρωτεύουσα της Ουγγαρίας. Στη σκυτάλη, οι Ανδρέας Ζήσιμος, Γιώργος Δεμέτης, Δημήτρης Μαγγανάς και Νίκος Ξυλούρης κάλυψαν την απόσταση σε 7:16.67.
*6 Αυγούστου- Υδατοσφαίριση: Το χάλκινο μετάλλιο κατακτά η εθνική μας ομάδα πόλο των ανδρών στο World League, η τελική φάση του οποίου διεξήχθη στο ΟΑΚΑ, καθώς νίκησε 11-10 την Αυστραλία στο μικρό τελικό. Είναι το δεύτερο χάλκινο μετάλλιο για την εθνική από το 2004. Το χρυσό μετάλλιο κατακτά η Σερβία και Μαυροβούνιο, με νίκη στον τελικό επί της Ισπανίας, με 6-4.
*10 Αυγούστου- Στίβος: Πρωταθλητής Ευρώπης στα 400μ. εμπόδια αναδεικνύεται στο Γκέτεμποργκ, στη Σουηδία, ο Περικλής Ιακωβάκης, που κατακτά το χρυσό μετάλλιο στη διοργάνωση
*10 Αυγούστου- Οι ιστιοπλόοι Θανάσης Παχούμας και Θανάσης Σιούζιος, κατακτούν το αργυρό μετάλλιο στο παγκόσμιο πρωτάθλημα στη λίμνη Εξ Λε Μπεν της Γαλλίας, στα σκάφη 49er.
*12 Αυγούστου- Ιστοπλοΐα: Οι Αλέξανδρος Ταγαρόπουλος και Χριστόφορος Πριτσούλης κατακτούν το χρυσό μετάλλιο στην κατηγορία 470 Master στο 23ο Παγκόσμιο Κύπελλο που έγινε στην Αλεξανδρούπολη.
*13 Αυγούστου- Θαλάσσιο σκι: Το χρυσό μετάλλιο στο άλμα κατακτά η Αγγελική Ανδριοπούλου στον πέμπτο αγώνα του Παγκοσμίου Κυπέλλου θαλάσσιου σκι στη Βόρεια Ιρλανδία.
*17 Αυγούστου- Ποδόσφαιρο: Η Ιντερνασιονάλ του Πόρτο Αλέγκρε πανηγυρίζει την κατάκτηση του πρώτου Κόπα Λιμπερταδόρες στην ιστορία της, μετά το εντός έδρας 2-2 στον δεύτερο τελικό κόντρα στη Σάο Πάουλο. Στον πρώτο τελικό η Ιντερνασιονάλ είχε νικήσει μέσα στην έδρα της αντιπάλου της με 2-1 και κατέκτησε το τρόπαιο με συνολικό σκορ 4-3.
*19 Αυγούστου- Ιστοπλοΐα: Οι Γιώργος Βασιλάς και Βαγγέλης Μιτάκης, κατακτούν χάλκινο μετάλλιο στο Πανευρωπαϊκό Πρωτάθλημα Ιστιοπλοΐας Νέων 470 που ολοκληρώνεται στην πόλη Ταβίρα, με 64 βαθμούς ποινής
*19 Αυγούστου-Αρχίζει το πρωτάθλημα ποδοσφαίρου της μεγάλης κατηγορίας, για πρώτη φορά ως «Σούπερ Λίγκα» (πρώην Α΄ Εθνική). Οι 16 ομάδες που συμμετέχουν είναι: Ολυμπιακός, ΑΕΚ, ΠΑΟ, Ηρακλής, Ξάνθη, ΠΑΟΚ, Ατρόμητος, Λάρισα, Απόλλων Καλαμαριάς, Αιγάλεω, Πανιώνιος, Ιωνικός, ΟΦΗ, Εργοτέλης, Κέρκυρα και Άρης. Η πρώτη αγωνιστική ολοκληρώνεται στις 20/8/2006.
**Τα αποτελέσματα:
*Ατρόμητος- ΟΦΗ 2-2
*Λάρισα- Άρης 1-1
*ΑΕΚ- ΠΑΟΚ 0-0
*Κέρκυρα- Απόλλων Καλαμαριάς 2-1
*Ηρακλής- Πανιώνιος 0-0
*Αιγάλεω- ΠΑΟ 1-4
*Ολυμπιακός- Ξάνθη 2-1
*Εργοτέλης- Ιωνικός 1-1
*27 Αυγούστου- Το χάλκινο μετάλλιο κατακτά η Κατερίνα Ντουλάκη στο διεθνές ανοιχτό πρωτάθλημα πινγκ πονγκ της Μαδέιρας, που διεξήχθη στο Φούντσαλ.
*27 Αυγούστου-Κωπηλασία: Το πρώτο μετάλλιο για την Ελλάδα σε παγκόσμιο πρωτάθλημα κωπηλασίας είναι γεγονός, στο Ίτον της Αγγλίας. Το μοναδικό γυναικείο πλήρωμα της ελληνικής αποστολής, οι Χρύσα Μπισκιτζή και Αλεξάνδρα Τσιάβου πήρααν την 3η θέση στη γενική κατάταξη του διπλού σκιφ ελαφρών βαρών γυναικών, στην παρθενική παρουσία τους σε τελικό παγκοσμίου πρωταθλήματος ανδρών και γυναικών.
*29 Αυγούστου- Καλαθοσφαίριση: Η FIBA αποκτάει, τον πρώτο αντιπρόεδρο της 73χρονης ιστορίας της. Ο Γιώργος Βασιλακόπουλος, έπειτα από την επανεκλογή του στο αξίωμα του προέδρου της FIBA Europe το Μάιο του 2006 κατέχει και τη θέση του αντιπροέδρου στην παγκόσμια ομοσπονδία.

## Σεπτέμβριος
*1 Σεπτεμβρίου- Στον τελικό του παγκόσμιου πρωταθλήματος καλαθοσφαίρισης για πρώτη φορά στην ιστορία της προκρίνεται η Εθνική ανδρών αποκλείοντας στην πόλη Σαϊτάμα της Ιαπωνίας τους Αμερικανούς. Η Ελλάδα στον ημιτελικό του Μουντομπάσκετ επικράτησε των ΗΠΑ με 101-95. Ο ελληνικός αθλητισμός πανηγυρίζει την πρώτη ιστορική πρόκριση Εθνικής ομάδας σε τελικό παγκοσμίου πρωταθλήματος σε ομαδικό άθλημα. Αυτή είναι η δεύτερη νίκη της Εθνικής μας σε εννέα αναμετρήσεις επί της αντίστοιχης των ΗΠΑ. Η πρώτη ήταν σε φιλική αναμέτρηση στην Αθήνα το 1977 με προπονητή τον Ρίτσαρντ Ντουξάιρ.
*2 Σεπτεμβρίου- Παγκόσμιο Πρωτάθλημα Μπάσκετ: Η Εθνική ομάδα των ΗΠΑ κατακτά το χάλκινο μετάλλιο νικώντας την ομάδα της Αργεντινής με 96 - 81.
*2 Σεπτεμβρίου- Euro 2008: Νίκης της Εθνικής ανδρών επί της αντίστοιχης της Μολδαβίας με 1-0 για τα προκριματικά του Euro 2008.
*2 Σεπτεμβρίου- Ευρωπαϊκό Πρωτάθλημα πόλο: Νίκη της Εθνικής ανδρών επί της Σλοβενίας με 19-6.
*3 Σεπτεμβρίου- *Παγκόσμιο Πρωτάθλημα Μπάσκετ: Η Ελλάδα κατακτά τη δεύτερη θέση και το αργυρό μετάλλιο γνωρίζοντας την ήττα στον τελικό από την Ισπανία με τελικό σκόρ 70-47. Η Ελλάδα πανηγύρισε την πρώτη ιστορική συμμετοχή εθνικής ομάδας σε τελικό Παγκοσμίου Πρωταθλήματος σε οποιοδήποτε ομαδικό άθλημα.
* 3 Σεπτεμβρίου- Ευρωπαϊκό Πρωτάθλημα πόλο: Νίκη της εθνικής γυναικών επί της Γερμανίας με 13-9.
*3 Σεπτεμβρίου- Ιππασία: Δύο χρυσά και δύο ασημένια μετάλλια είναι ο απολογισμός για την Ελλάδα, στην τελευταία ημέρα του 33ου Βαλκανικού Πρωταθλήματος Υπερπήδησης Εμποδίων, στο Πόρτο Καρράς της Χαλκιδικής.
*4 Σεπτεμβρίου- Ευρωπαϊκό Πρωτάθλημα πόλο: Η εθνική ανδρών χάνει από την Ουγγαρία με σκορ 10-8 και η εθνική γυναικών από την Ιταλία με σκορ 8-7.
*4 Σεπτεμβρίου- Ο Αμερικανός πρωταθλητής του τένις Αντρέ Αγκάσι αποχαιρετά την ενεργό δράση.
*5 Σεπτεμβρίου - Ο Ματεράτσι δηλώνει τί είπε στον Ζιντάν στον τελικό του Μουντιάλ 2006. https://web.archive.org/web/20071205183038/http://www.in.gr/sports/article.asp?lngEntityID=736213&lngDtrID=246
*5 Σεπτεμβρίου- Παγκόσμια πρωταθλήτρια στο σόφτμπολ αναδεικνύεται η ομάδα των ΗΠΑ, επικρατώντας στον τελικό της Ιαπωνίας με 3-0. Η Αυστραλία κατέκτησε το χάλκινο μετάλλιο.
*6 Σεπτεμβρίου- Τρία ασημένια μετάλλια κατακτά ο Βλαδίμηρος Λαζαρίδης στο ευρωπαϊκό πρωτάθλημα άρσης βαρών εφήβων, που διεξάγεται στο Παλέρμο, στα 69 κ. με 131 κ. στο αρασέ, 170 στο ζετέ και 301 κ. στο σύνολο.
*6 Σεπτεμβρίου- Δεύτερος γύρος των προκριματικών του Εuro 2008. Ρεκόρ για αγώνα Ευρωπαϊκού Πρωταθλήματος ποδοσφαίρου καθιστά η νίκη της Γερμανίας κατά του Σαν Μαρίνο με 13-0. Ρεβάνς της Γαλλίας επί της Ιταλίας με νίκη 3-1 στο Σταντ ντε Φρανς.
*9 Σεπτεμβρίου- Η Μαρία Σαραπόβα κατακτά τον τίτλο στο Αμερικανικό Όπεν, νικώντας στον τελικό του φημισμένου τουρνουά τένις τη Ζιστίν Ενάν-Αρντέν με 6-4, 6-4.
*10 Σεπτεμβρίου- Ο Ελβετός τενίστας Ρότζερ Φέντερερ κατακτά ξανά το Αμερικανικό Όπεν, νικώντας στον τελικό του φημισμένου τουρνουά γκραν σλαμ τον Αμερικανό Άντι Ρόντικ με 6-2, 4-6, 7-5, 6-1. Ο Φέντερερ έγινε ο δεύτερος τενίστας μετά το 1969 και τον Αυστραλό Ροντ Λέιβερ, ο οποίος έλαβε την ίδια χρονιά μέρος και στους τέσσερις τελικούς γκραν σλαμ.
*10 Σεπτεμβρίου-Τρία χρυσά από τον Νίκο Κουρτίδη κι ένα χάλκινο από τον Δημήτρη Παπαγερίδη είναι ο απολογισμός της ελληνικής άρσης βαρών στο ευρωπαϊκό εφήβων-νεανίδων του Παλέρμο της Ιταλίας. Στην κατηγορία των 105 κιλών ο Κουρτίδης πρώτευσε στο αρασέ με 170 κιλά, στο ζετέ με 221 και στο σύνολο με 391. Μάλιστα στο ζετέ με τα 221 κιλά έκανε πανελλήνιο ρεκόρ εφήβων και νέων ανδρών. Το παλιό είχε με 220 κιλά ο Κώστας Γκαρίπης.
*10 Σεπτεμβρίου- Στο φινάλε του ευρωπαϊκού πρωταθλήματος τζούντο εφήβων-νεανίδων στο Τάλιν της Εσθονίας κατακτά χάλκινο μετάλλιο ο Θόδωρος Μασμανίδης στα -90 κιλά, επικρατώντας στον τελικό των ρεπεσάζ με «Koka» του Λιθουανού Κάρολις Μπαουζά
*10 Σεπτεμβρίου-Την αποχώρησή του από τις πίστες ανακοινώνει από τη Μόντσα ο παγκόσμιος πρωταθλητής, Μίχαελ Σουμάχερ. Ο Σουμάχερ πέτυχε στη Μόντσα την 90ή νίκη της καριέρας του.
*10 Σεπτεμβρίου-Η Σερβία συνεχίζει την κυριαρχία της στο ανδρικό πόλο. Στον τελικό του πρωταθλήματος Ευρώπης νικάει την Ουγγαρία 9-8. Τρίτη αναδείχθηκε η Ισπανία, που επεβλήθη της Ρουμανίας με 10-4. Μαζί με την Ελλάδα, την πρόκριση για το παγκόσμιο πρωτάθλημα πήραν η Γερμανία και η Ρωσία. Η Ρωσία νίκησε την Ιταλία με 12-10 στον τελικό των γυναικών. Το χάλκινο μετάλλιο κατέκτησε η Ουγγαρία, που επεβλήθη 12-11 της Ισπανίας. Στους αγώνες για την 5η θέση, η Ελλάδα έχασε στους άνδρες από την Ιταλία με 10-11 στην παράταση και στις γυναίκες από την Ολλανδία, επίσης στην παράταση με 11-12.
*11 Σεπτεμβρίου- Η Βραζιλία κατακτά τον τρίτο συνεχόμενο τίτλο της στο Παγκόσμιο Γκραν Πρι γυναικών της FIVB. Μετά τις επιτυχίες του 2004 και του 2005, νίκησε στον μεγάλο τελικό τη Ρωσία με 3-1 (25-20, 25-20, 23-25, 25-17). Η Ιταλία κέρδισε το χάλκινο μετάλλιο νικώντας στο τάι μπρέικ την Κούβα με 3-2 (25-17, 25-15, 23-25, 23-25, 15-11).
*13 Σεπτεμβρίου - Ο Μιχάλης Κωνσταντίνου, με το τέρμα που σημειώνει απέναντι στη Βαλένθια για την 1η αγωνιστική του 4ου Ομίλου του Champions League, γίνεται ο πρώτος σκόρερ στην ιστορία των ελληνικών ομάδων στην κορυφαία διασυλλογική διοργάνωση της Ευρώπης.Ο Kύπριος επιθετικός του Ολυμπιακού έφτασε τα 10 τέρματα στη διοργάνωση.
*14 Σεπτεμβρίου - Ο σύλλογος με τους περισσότερους τίτλους στον κόσμο γίνεται η αργεντίνικη Μπόκα Τζούνιορς, με ισοπαλία 2-2 στο δεύτερο τελικό του Recopa (το Σούπερ Καπ της Νότιας Αμερικής) με τη Σάο Πάολο από τη Βραζιλία. Η Μπόκα κατέκτησε το 17ο τρόπαιό της σε διεθνή διοργάνωση, καθώς στον πρώτο αγώνα είχε επικρατήσει εντός έδρας με 2-1.
*17 Σεπτεμβρίου - Ο τενίστας Μάρκος Παγδατής κατακτά το China Open. Στον τελικό νίκησε τον Κροάτη Μάριο Άντζιτς.
*17 Σεπτεμβρίου- Η Αγγελική Ανδριοπούλου αναδεικνύεται ξανά πρωταθλήτρια Ευρώπης στο άλμα στο θαλάσσιο σκι.
*18 Σεπτεμβρίου- Ποδόσφαιρο: Ο Τζιανλούκα Παλιούκα είναι ο ρέκορντμαν συμμετοχών μεταξύ των τερματοφυλάκων στο ιταλικό πρωτάθλημα. Στo ματς της Ασκολι με τη Μεσίνα (1-1), κάθισε για 571η φορά κάτω από τα δοκάρια σε αγώνα πρωταθλήματος και «έκλεψε» το σχετικό ρεκόρ από τον Ντίνο Τζοφ.
*23 Σεπτεμβρίου- Καλαθοσφαίριση: Η Αυστραλία κατακτά για πρωτη φορά στην ιστορία της τον τίτλο στο Παγκόσμιο πρωτάθλημα καλαθοσφαίρισης γυναικών, νικώντας στον τελικό στη Βραζιλία την ομάδα της Ρωσίας, με 91-74. Το χάλκινο μετάλλιο κατακτούν οι ΗΠΑ, με νίκη επί της με διοργανώτριας Βραζιλίας με 99-79.
*24 Σεπτεμβρίου- Επιτραπέζια αντισφαίριση: Το χρυσό μετάλλιο κατακτά ο Παναγιώτης Γκιώνης στο 4ο ανοιχτό πρωτάθλημα της Φλάνδρας, που ολοκληρώθηκε στην πόλη Βιλβόρντε.
*26 Σεπτεμβρίου - Ποδόσφαιρο: Ένα ρεκόρ που δύσκολα θα καταρριφθεί έχει πετύχει ο Ραφαέλ Μπενίτεθ. Ο τεχνικός της Λίβερπουλ δεν έχει παρατάξει την ίδια ενδεκάδα επί 93 συνεχείς αγώνες.

## Οκτώβριος
*1 Οκτωβρίου- Κυπελλούχος Ελλάδας στο σκάκι για το 2006 αναδεικνύεται ο Α.Ο. Κύδων Χανίων με νίκη του επί της ΑΕΚ στον αγώνα μπαράζ του τελικού.
*13 Οκτωβρίου-Σκάκι: Σε αγώνα στην Ελίστα της Καλμικίας (Ρωσία), ο Βλαντιμίρ Κράμνικ κατακτά τον τίτλο του πρωταθλητή κόσμου στο σκάκι, με νίκη επί του Βούλγαρου Βεσέλιν Τοπάλοφ (ο Κράμνικ κέρδισε το παιχνίδι με 2,5- 1,5).
*15 Οκτωβρίου- Ειδικός αθλητισμός: Το ασημένιο μετάλλιο στο Παγκόσμιο Πρωτάθλημα του μπότσια κατακτά ο Γρηγόρης Πολυχρονίδης στο Ρίο ντε Ζανέιρο. Πρόκειται για τη μεγαλύτερη διάκριση που έχει σημειώσει ποτέ Ελληνας αθλητής στο εν λόγω άθλημα.
*22 Οκτωβρίου-Μηχανοκίνητος αθλητισμός: Ο Μίχαελ Σουμάχερ λαμβάνει μέρος στο 250ό και τελευταίο του αγώνα στη Φόρμουλα 1 καταλαμβάνοντας την 4η θέση. Ο επτάκις παγκόσμιος πρωταθλητής αποσύρεται από τα Γκραν Πρι έχοντας στο ενεργητικό του πολλές διακρίσεις και επιδόσεις. Τον τίτλο του παγκοσμίου πρωταθλητή κατακτά για δεύτερη συνεχή χρονιά ο Ισπανός Φερνάντο Αλόνσο.
*29 Οκτωβρίου- Ο Σεμπαστιάν Λεμπ κατακτά τον τρίτο συνεχή παγκόσμιο τίτλο, μετά τη δεύτερη θέση του Μάρκους Γκρόνχολμ στο Ράλι της Αυστραλίας. Ο Λεμπ δεν έλαβε μέρος στο εν λόγω ράλι, λόγω τραυματισμού.
*Ο Αμερικανός Νίκι Χέιντεν κερδίζει το Παγκόσμιο Πρωτάθλημα Μοτοσυκλέτας (Moto GP) (χάνει τον παγκόσμιο τίτλο ο Βαλεντίνο Ρόσι).

## Νοέμβριος

## Δεκέμβριος

*20 Δεκεμβρίου-Υδατοσφαίριση: Τον τίτλο του Σούπερ Καπ Υδατοσφαίρισης Ευρώπης κατακτά η ανδρική ομάδα της Ντουμπρόβνικ της Κροατίας, για το έτος 2007, νικώντας την ιταλική Μπρέσια στην έδρα της, με 12-8.

## Βλέπε επίσης
*2006